Зочэнджэщ, зэрагъэзэхуэж
Дыгъэгъазэм и 17-м КъБР-м и Парламентым и Унэм щекIуэкIа зэIущIэр Iуэху гуапэкIэ къызэIуахащ.
КъБР-м и Парламентыр илъэс бжыгъэ дахэ щрикъум ирихьэлIэу Къэбэрдей- Балъкъэрымрэ Шэшэн Республикэмрэ я Парламент зэпыщIэныгъэхэр нэхъ куу, быдэ щIыным зэрыхуэлэжьам папщIэ Шэшэн Республикэм и ЩIыхь тхылъымрэ бгъэхэIу дамыгъэхэмрэ Парламентым и депутатхэу Куэшей Азэмэт, Къудалы Мухьэмэд, Ерчэн Жамбулэт сымэ иратащ. КъыдэкIуэтей щIэблэр хэкупсэу гъэсэным зи гуащIэ хэзылъхьэ Суммаев Ахъмэт «ФIыщIэрэ щIыхьрэ» орденыр хуагъэфэщащ.
Парламентым и зи чэзу зэIущIэм депутатхэм къыщызэдащтахэм ящыщщ зэгурызыгъэIуэж хеящIэхэр гъэувыныр: Бахъсэн куейм дэт суд IуэхущIапIэ №1-м и зэгурызыгъэIуэж хеящIэу — Уэлий Альберт, Налшык дэт IуэхущIапIэ №10-м — Гузеев Сэфарбий, Шэджэм куейм дэт IуэхущIапIэ №1-м — Дэдэхъу Людмилэ, Аруан дэт IуэхущIапIэ №1-м — Дол Маринэ, Шэрэдж куейм и суд IуэхущIапIэ №1-м — Занкишиевэ Алевтинэ, Аруан куейм и суд IуэхущIапIэ №2-м — Къанло Моренэ, Налшык дэт 11-нэ суд IуэхущIапIэм -Кижаевэ Маринэ, Тэрч куейм и суд IуэхущIапIэ №1-м — Хьэгъэс Верэ, Бахъсэн къалэ дэт №2-м — ХьэпащIэ Вячеслав, Прохладнэ къалэ дэт 2-нэ суд IуэхущIапIэм — Хьэжкуий Хьэбас, Аруан куейм дэт 3-нэ суд IуэхущIапIэм Шыд Амур сымэ щылэжьэнущ.
ЗэIущIэм и гугъу щащIащ КъБР-м и Парламентым и языныкъуэ комитетхэм зэхъуэкIыныгъэхэр хэлъхьэным и Iуэхум. ЛэжьыгъэмкIэ, социальнэ политикэмрэ узыншагъэр хъумэнымкIэ, Законодательствэмрэ къэрал ухуэныгъэмкIэ комитетхэм Джэш Хьэсэн хагъэхьэну депутатхэм зэдэарэзыуэ Iэ яIэтащ.
КъыкIэлъыкIуэу «Къэбэрдей-Балъкъэрым и бюджетыр 2014 гъэм, 2015 — 2016 гъэхэм ятещIыхьауэ» законым и проектыр етIуанэ хэплъэгъуэм къыщызэдащтащ. КъБР-м и Парламентым бюджетымкIэ, налогымрэ финансхэмкIэ и комитетым и унафэщI Ахъуэхъу Къанщобий зэрыжиIамкIэ, чэнджэщ къратахэм тету проектым дагъуэ хуащIахэр зэрагъэзэхуэжащ.
Ахъуэхъум зи гугъу ищIахэм ящыщщ, дызэрыт илъэсым хуэдэуи, гъэ къакIуэ КъБР-м и ЩIалэгъуалэ Парламентым сом мелуан зэрыхухахари. «Захуагъэ здэщыIэ Урысей» политикэ партым и унафэщI Кебеков Владимир фэеплъхэм ирикIэлъыплъыну мылъку бюджетым зэрыхамылъхьар игу къызэреуэр щыжиIэм, Чеченовым пщэрылъ ящищIащ бюджетыр зэрыщыту къамыщтэ щIыкIэ, а Iуэхум ехьэлIа зэхъуэкIыныгъэхэр халъхьэну.
Щомахуэ Залинэ.
